title: Decizia (PESC) 2020/434 a Consiliului din 23 martie 2020 de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)

text:
                  24.3.2020

                  RO

                  Jurnalul Oficial al Uniunii Europene

                  L 89/1

         DECIZIA (PESC) 2020/434 A CONSILIULUI
         din 23 martie 2020
         de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 17 ianuarie 2013, Consiliul a adoptat Decizia 2013/34/PESC (1) privind o misiune militară a Uniunii Europene pentru a contribui la instruirea forțelor armate maliene (EUTM Mali).

                     (2)

                     La 14 mai 2018, Consiliul a adoptat Decizia (PESC) 2018/716 (2) prin care a adaptat și prelungit mandatul EUTM Mali și a stabilit o valoare de referință financiară pentru perioada 19 mai 2018‐18 mai 2020.

                     (3)

                     Prin Rezoluțiile 2391 (2017) și 2480 (2019), Consiliul de Securitate al ONU și-a afirmat, angajamentul în sprijinul suveranității, independenței, unității și integrității teritoriale a țărilor din Grupul celor cinci țări din Sahel (G5 Sahel), și anume Burkina Faso, Ciad, Mali, Mauritania și Niger, a lăudat contribuțiile partenerilor bilaterali și multilaterali la consolidarea capacităților în materie de securitate în regiunea Sahel, în special rolul misiunilor Uniunii Europene (EUTM Mali, EUCAP Sahel Mali și EUCAP Sahel Niger) în asigurarea instruirii și a consilierii strategice a forțelor naționale de securitate în regiunea Sahel, a salutat eforturile forțelor franceze de sprijinire a operațiilor Forței comune a G5 Sahel și a solicitat o coordonare adecvată, schimburi de informații și, acolo unde este cazul, sprijin între MINUSMA, forțele armate maliene, Forța comună a G5 Sahel, forțele franceze și misiunile Uniunii Europene în Mali.

                     (4)

                     În urma reexaminării strategice a misiunii, Comitetul politic și de securitate a recomandat modificarea și prelungirea mandatului EUTM Mali până la 18 mai 2024 și efectuarea unei revizuiri strategice intermediare cel mai târziu după doi ani.

                     (5)

                     Este necesar, de asemenea, să se stabilească valoarea de referință financiară destinată acoperirii cheltuielilor aferente EUTM Mali pentru perioada 19 mai 2020‐18 mai 2024.

                     (6)

                     Decizia 2013/34/PESC ar trebui să fie modificată în consecință,

               ADOPTĂ PREZENTA DECIZIE:

            Articolul 1
            Decizia 2013/34/PESC a Consiliului se modifică după cum urmează:

                        1.

                        Articolul 1 se înlocuiește cu următorul text:

                           „Articolul 1
                           Misiunea

                              (1)   Uniunea desfășoară o misiune de instruire militară în Mali (EUTM Mali) pentru a sprijini restabilirea capacității militare a forțelor armate maliene (FAM) astfel încât acestea să fie în măsură să desfășoare operații militare menite să restabilească integritatea teritorială a Republicii Mali și să reducă amenințarea reprezentată de grupurile teroriste, precum și pentru a furniza asistență militară Forței comune a G5 Sahel, precum și forțelor armate naționale în țările care fac parte din grupul G5 Sahel. EUTM Mali nu se implică în operații de luptă.

                              (2)   Obiectivele strategice ale EUTM Mali sunt următoarele:

                                          (a)

                                          contribuția la îmbunătățirea capacității operaționale a FAM, sub controlul autorităților civile legitime din Mali;

                                          (b)

                                          sprijinirea G5 Sahel prin operaționalizarea Forței comune a G5 Sahel și a forțelor armate naționale din țările G5 Sahel.

                              (3)   În vederea îndeplinirii obiectivului menționat la alineatul (2) litera (a), EUTM Mali oferă FAM consiliere militară, formare, inclusiv formare anterioară desfășurării, educație și mentorat, prin încadrare fără caracter executiv până la nivel tactic, pentru ca EUTM Mali să poată urmări activitățile FAM și să monitorizeze performanța și comportamentul acestora, inclusiv în ceea ce privește respectarea drepturilor omului și a dreptului internațional umanitar.

                              (4)   În vederea îndeplinirii obiectivului menționat la alineatul (2) litera (b), EUTM Mali oferă Forței comune a G5 Sahel și forțelor armate naționale care fac parte din grupul G5 Sahel consiliere militară, formare și mentorat prin încadrare fără caracter executiv până la nivel tactic.

                              (5)   EUTM Mali urmează o abordare progresivă și modulară pentru activitățile desfășurate în afara Republicii Mali în sprijinul grupului G5 Sahel.

                              (6)   Activitățile EUTM Mali se desfășoară în strânsă coordonare și cooperare între statele membre și instituțiile și organele Uniunii, în conformitate cu abordarea integrată a UE, precum cu alți actori implicați în sprijinul FAM, în special cu Organizația Națiunilor Unite (ONU), cu operația Barkhane și cu Comunitatea Economică a Statelor din Africa de Vest (CEDEAO) pentru a consolida coerența acțiunilor, a asigura o deconflictualizare și a optimiza în mod adecvat resursele pentru un efect optim, cu respectarea corespunzătoare a cadrului instituțional al Uniunii. Activitățile respective sunt susținute de celula regională de consiliere și coordonare (RACC) din cadrul EUCAP Sahel Mali.”

                        2.

                        La articolul 10, se adaugă următorul alineat:

                           „(3)   Valoarea de referință financiară pentru costurile comune ale EUTM Mali pentru perioada 19 mai 2020 - 18 mai 2024 este de 133 711 059 EUR. Procentajul din valoarea de referință menționat la articolul 25 alineatul (1) din Decizia (PESC) 2015/528 este stabilit la 15 % pentru angajamente și la 0 % pentru plăți.”

                        3.

                        La articolul 12, alineatul (2) se înlocuiește cu următorul text:

                           „(2)   Mandatul EUTM Mali încetează la 18 mai 2024.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 23 martie 2020.

                  Pentru Consiliu

                  Președintele

               A. METELKO-ZGOMBIĆ

            (1)  Decizia 2013/34/PESC a Consiliului din 17 ianuarie 2013 privind o misiune militară a Uniunii Europene pentru a contribui la instruirea forțelor armate maliene (EUTM Mali) (JO L 14, 18.1.2013, p. 19).

            (2)  Decizia (PESC) 2018/716 a Consiliului din 14 mai 2018 de modificare și de prelungire a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali) (JO L 120, 16.5.2018, p. 8).


Decizia Comisiei din 12/03/2020 de declarare a unei concentrări compatibilă cu piaţa comună (Cazul COMP/M.9710 - BERTELSMANN / PENGUIN RANDOM HOUSE) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 19/03/2020 de declarare a unei concentrări compatibilă cu piaţa comună (Cazul COMP/M.9749 - GLENCORE ENERGY UK / ORSTED LNG BUSINESS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/02/2020 de declarare a unei concentrări compatibilă cu piaţa comună (Cazul COMP/M.9729 - BOUYGUES TELECOM / PHOENIX TOWER INTERNATIONAL / JV) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 13/03/2020 de declarare a unei concentrări compatibilă cu piaţa comună (Cazul COMP/M.9750 - HIG CAPITAL / LAGARDERE SPORTS AND ENTERTAINMENT SAS / LAGARDERE SPORTS INC) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 19/03/2020 de declarare a unei concentrări compatibilă cu piaţa comună (Cazul COMP/M.9764 - RED ROCK POWER / CAPMAN INFRA LUX MANAGEMENT / NH-AMUNDI ASSET MANAGEMENT / JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 20/03/2020 de declarare a unei concentrări compatibilă cu piaţa comună (Cazul COMP/M.9734 - HPS / MDP / ARACHAS ) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 10/02/2020 de declarare a unei concentrări compatibilă cu piaţa comună (Cazul COMP/M.9680 - LA VOIX DU NORD / SIM / MEDIACONTACT / ROOF MEDIA) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 20/03/2020 de declarare a unei concentrări compatibilă cu piaţa comună (Cazul COMP/M.9788 - JAB / JACOBS DOUWE EGBERTS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 20/03/2020 de declarare a unei concentrări compatibilă cu piaţa comună (Cazul COMP/M.9722 - ASTERION / SWISS / EDF / ENERGY ASSET) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2020/440 a Băncii Centrale Europene din 24 martie 2020 privind un program temporar de achiziționare în regim de urgență în caz de pandemie (BCE/2020/17)

text:
                  25.3.2020

                  RO

                  Jurnalul Oficial al Uniunii Europene

                  L 91/1

         DECIZIA (UE) 2020/440 A BĂNCII CENTRALE EUROPENE
         din 24 martie 2020
         privind un program temporar de achiziționare în regim de urgență în caz de pandemie (BCE/2020/17)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță, și articolul 18.1,
         întrucât:

                     (1)

                     În conformitate cu articolul 18.1 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), Banca Centrală Europeană (BCE), împreună cu băncile centrale naționale ale statelor membre a căror monedă este euro (denumite în continuare „BCN”), poate interveni pe piețele financiare, printre altele, prin operațiuni simple de cumpărare și vânzare de instrumente tranzacționabile, pentru a atinge obiectivele Sistemului European al Băncilor Centrale.

                     (2)

                     Programul de achiziționare de active de către sectorul public de pe piețele secundare (PSPP) constituie, împreună cu al treilea program de achiziționare de obligațiuni garantate (third covered bond purchase programme), cu programul de achiziționare de titluri garantate cu active (asset-backed securities purchase programme) și cu programul de achiziționare de obligațiuni emise de sectorul corporativ (corporate sector purchase programme), programul extins de achiziționare de active (asset purchase programme) (APP) al BCE. APP este menit să contribuie la transmisia politicii monetare, să faciliteze furnizarea de credite către economia zonei euro, să relaxeze condițiile de creditare pentru gospodării și firme și să contribuie la convergența susținută a ratelor inflației la niveluri mai mici, dar apropiate de 2 % pe termen mediu, în conformitate cu obiectivul principal al BCE de menținere a stabilității prețurilor.

                     (3)

                     Având în vedere circumstanțele economice și financiare asociate răspândirii bolii determinate de coronavirus 2019 (COVID-19), la 18 martie 2020, Consiliul guvernatorilor a decis să lanseze un nou Program temporar de achiziționare în regim de urgență în caz de pandemie (denumit în continuare „PEPP”), care cuprinde toate categoriile de active eligibile în cadrul APP. Achizițiile efectuate în cadrul PEPP vor fi separate și suplimentare față de achizițiile efectuate în cadrul APP, cu un pachet financiar total suplimentar de 750 de miliarde EUR până la sfârșitul anului 2020. PEPP este instituit ca răspuns la o criză economică specifică, extraordinară și acută, care ar putea periclita obiectivul stabilității prețurilor și buna funcționare a mecanismului de transmisie a politicii monetare. Din cauza acestor circumstanțe excepționale și nesigure, cu o evoluție rapidă, PEPP necesită un nivel înalt de flexibilitate în ceea ce privește conceperea și punerea sa în aplicare în comparație cu APP, iar obiectivele sale de politică monetară nu sunt identice cu cele ale APP.

                     (4)

                     COVID-19 a fost declarată de Organizația Mondială a Sănătății drept pandemie și este cauza unei urgențe colective în domeniul sănătății publice, care este fără precedent în istoria recentă. Aceasta a generat un șoc economic extrem, care necesită o reacție ambițioasă, coordonată și urgentă pe toate fronturile pentru a sprijini întreprinderile și lucrătorii expușii riscurilor. Ca urmare a pandemiei, activitatea economică din zona euro este în declin și va suferi în mod inevitabil o contracție considerabilă, în special deoarece mai multe țări se confruntă cu necesitatea de a intensifica măsurile de izolare. Aceste măsuri pun presiuni puternice asupra fluxurilor de numerar ale întreprinderilor și asupra lucrătorilor și pun în pericol supraviețuirea întreprinderilor și a locurilor de muncă. Este, de asemenea, clar că această situație împiedică transmiterea impulsurilor politicii monetare și adaugă riscuri semnificative de scădere a perspectivelor de inflație relevante. În acest context, PEPP constituie o măsură proporțională pentru a contracara riscurile grave la adresa stabilității prețurilor, a mecanismului de transmisie a politicii monetare și a perspectivelor economice din zona euro, care derivă din declanșarea și intensificarea răspândirii COVID-19. Consiliul guvernatorilor va înceta efectuarea de achiziții nete de active în cadrul PEPP atunci când va considera că criza cauzată de COVID-19 s-a încheiat, dar, în orice caz, nu înainte de sfârșitul anului 2020.

                     (5)

                     Alocarea de referință în cazul achizițiilor nete, în cadrul PEPP, de titluri de natura datoriei tranzacționabile emise de administrația centrală, regională sau locală și agenții recunoscute, va fi ghidată de grila de repartiție pentru subscrierea capitalului BCE menționată la articolul 29 din Statutul SEBC. Este totuși esențială o abordare flexibilă a structurii achizițiilor în cadrul PEPP pentru a evita ca dislocările actuale din curba agregată a randamentului obligațiunilor suverane din zona euro să creeze noi denaturări ale curbei randamentului fără risc al zonei euro, asigurând, în același timp, faptul că orientarea generală a programului acoperă toate jurisdicțiile zonei euro. Pentru a consolida și mai mult flexibilitatea PEPP, titlurile de natura datoriei tranzacționabile din sectorul public cu scadențe mai scurte decât cele achiziționate în cadrul PSPP vor fi, de asemenea, achiziționate în cadrul PEPP.

                     (6)

                     La 18 martie 2020, Consiliul guvernatorilor a decis, de asemenea, că, în măsura în care anumite limite autoimpuse ar putea împiedica acțiunile pe care Eurosistemul este obligat să le întreprindă pentru a-și îndeplini mandatul, Consiliul guvernatorilor va lua în considerare posibilitatea de a le revizui în măsura în care acest lucru este necesar pentru ca acțiunea sa să fie proporțională cu riscurile cu care se confruntă. Pentru a asigura eficacitatea prezentei decizii, deținerile consolidate prevăzute la articolul 5 din Decizia (UE) 2020/188 a Băncii Centrale Europene (BCE/2020/9) (1) nu ar trebui să se aplice în cazul deținerilor în cadrul PEPP. Eurosistemul nu va tolera niciun risc la adresa transmiterii fără sincope a politicii sale monetare în toate jurisdicțiile din zona euro.

                     (7)

                     În ceea ce privește eligibilitatea, în scopurile PEPP, a titlurilor de natura datoriei tranzacționabile emise de administrația centrală a Republicii Elene, Consiliul guvernatorilor a evaluat: (a) necesitatea de a atenua presiunile care derivă din actuala pandemie de COVID-19 și care au afectat grav piețele financiare din Republica Elenă; (b) angajamentele asumate de Republica Elenă în contextul Supravegherii consolidate și al monitorizării punerii sale în aplicare de către instituțiile Uniunii; (c) faptul că măsurile pe termen mediu privind datoria Republicii Elene prevăzute în cadrul Mecanismului european de stabilitate depind de continuarea punerii în aplicare a acestor angajamente; (d) accesul direct al BCE la informații privind situația economică și financiară a Republicii Elene ca urmare a implicării BCE în cadrul Supraveghere consolidată; și (e) faptul că Republica Elenă a redobândit accesul pe piață. Pe baza acestei evaluări, Consiliul guvernatorilor a decis că titlurile de natura datoriei tranzacționabile emise de administrația centrală a Republicii Elene vor fi eligibile pentru achiziții în cadrul PEPP.

                     (8)

                     PEPP respectă pe deplin obligațiile băncilor centrale din Eurosistem prevăzute de tratate, inclusiv interdicția de finanțare monetară, și nu afectează funcționarea Eurosistemului, în conformitate cu principiul unei economii de piață deschise, în care concurența este liberă.

                     (9)

                     În vederea asigurării eficacității PEPP, Eurosistemul clarifică pe această cale faptul că acceptă același tratament (pari passu) ca investitorii privați în ceea ce privește titlurile de natura datoriei tranzacționabile ale sectorului public pe care Eurosistemul le poate achiziționa în cadrul PEPP, în conformitate cu condițiile acelor instrumente.

                     (10)

                     Operațiunile PEPP ar trebui puse în aplicare în mod descentralizat, în conformitate cu deciziile relevante ale BCE, salvgardând astfel unicitatea politicii monetare a Eurosistemului. Achizițiile efectuate în cadrul PEPP vor avea loc în conformitate cu cadrele existente stabilite pentru APP, cu excepția celor prevăzute în mod expres în prezenta decizie.

                     (11)

                     La 18 martie 2020, Consiliul guvernatorilor a decis să extindă gama de active eligibile în cadrul programului de achiziționare de titluri emise de sectorul corporativ pentru a cuprinde efectele de comerț nefinanciare, toate efectele de comerț cu o calitate a creditului suficientă devenind eligibile inclusiv pentru achizițiile efectuate în cadrul PEPP.

                     (12)

                     Pentru a reacționa prompt la actuala situație de pandemie, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene,

               ADOPTĂ PREZENTA DECIZIE:

            Articolul 1
            Instituirea și sfera de aplicare a PEPP

               (1)   Eurosistemul instituie prin prezenta decizie programul temporar de achiziționare în regim de urgență în caz de pandemie (denumit în continuare „PEPP”), ca program de achiziționare separat, cu un pachet financiar total de 750 de miliarde EUR.

               (2)   În cadrul PEPP, băncile centrale din Eurosistem, cu excepția cazului în care se prevede altfel în mod explicit în prezenta decizie, achiziționează:

                           (a)

                           titluri de natura datoriei tranzacționabile eligibile în sensul și în conformitate cu dispozițiile Deciziei (UE) 2020/188 a Băncii Centrale Europene (BCE/2020/9);

                           (b)

                           obligațiuni corporative eligibile și alte instrumente de natura datoriei tranzacționabile în sensul și în conformitate cu dispozițiile Deciziei (UE) 2016/948 a Băncii Centrale Europene (BCE/2016/16) (2);

                           (c)

                           obligațiuni garantate eligibile în sensul și în conformitate cu dispozițiile Deciziei (UE) 2020/187 a Băncii Centrale Europene (BCE/2020/8) (3);

                           (d)

                           titluri garantate cu active (TGA) în sensul și în conformitate cu dispoziţiile Deciziei (UE) 2015/5 a Băncii Centrale Europene (BCE/2014/45) (4).

            Articolul 2
            Scadenţa titlurilor de natura datoriei publice tranzacționabile
            Pentru a fi eligibile pentru achiziții în cadrul PEPP, titlurile de natura datoriei, în sensul articolului 1 alineatul (1) litera (a), au o scadență reziduală minimă de 70 de zile și o scadență reziduală maximă de 30 de ani la data achiziționării acestora de către banca centrală din Eurosistem relevantă. Pentru a facilita buna punere în aplicare, instrumentele de natura datoriei tranzacționabile cu o scadență reziduală de 30 de ani și 364 de zile sunt eligibile în cadrul PEPP.

            Articolul 3
            Derogare aplicabilă titlurilor de natura datoriei emise de Republica Elenă
            În pofida cerințelor prevăzute la articolul 3 alineatul (2) din Decizia (UE) 2020/188 (BCE/2020/9), titlurile de natura datoriei tranzacționabile exprimate în euro emise de administrația centrală a Republicii Elene sunt eligibile pentru achiziții în cadrul PEPP, cu condiția ca acestea să respecte criteriile pentru achiziții prevăzute la articolul 3 alineatul (4) din Decizia (UE) 2020/188 (BCE/2020/9).

            Articolul 4
            Cuantumul achizițiilor
            Achizițiile se efectuează în cadrul PEPP în măsura considerată necesară și proporțională pentru a contracara amenințarea pe care condițiile economice și de piață extraordinare o constituie la adresa capacității Eurosistemului de a își îndeplini mandatul. Pentru a asigura eficacitatea prezentei decizii excepționale, consolidarea deținerilor în temeiul articolului 5 din Decizia (UE) 2020/188 (BCE/2020/9) nu se aplică în cazul deținerilor în cadrul PEPP.

            Articolul 5
            Alocarea portofoliilor

               (1)   Alocarea în jurisdicțiile eligibile a achizițiilor nete cumulate de titluri de natura datoriei tranzacționabile emise de administrația centrală, regională sau locală și agenții recunoscute eligibile din zona euro este ghidată, la nivel de stoc, de contribuția băncilor centrale naționale respective la capitalul BCE, astfel cum este prevăzută la articolul 29 din Statutul SEBC.

               (2)   Achizițiile efectuate în cadrul PEPP se efectuează într-un mod flexibil, care să permită fluctuații în distribuția fluxurilor de achiziții, în timp, pentru toate clasele de active și între jurisdicții.

               (3)   Consiliul guvernatorilor deleagă Comitetului executiv competența de a stabili ritmul și structura corespunzătoare a achizițiilor lunare efectuate în cadrul PEPP, cu încadrarea în pachetul financiar total de 750 de miliarde EUR. În special, alocarea achizițiilor poate fi ajustată în cadrul PEPP pentru a permite fluctuațiile în distribuția fluxurilor de achiziții, în timp, pentru toate clasele de active și între jurisdicții.

            Articolul 6
            Transparență

               (1)   Eurosistemul publică pe bază săptămânală valoarea contabilă agregată a valorilor mobiliare deținute în cadrul PEPP în comentariile situației financiare săptămânale consolidate a acestuia.

               (2)   Eurosistemul publică pe bază lunară achizițiile lunare nete și achizițiile cumulate nete.

               (3)   Valoarea contabilă a valorilor mobiliare deținute în cadrul PEPP se publică pe bază săptămânală pe website-ul BCE, în secțiunea referitoare la operațiunile de piață monetară.

            Articolul 7
            Acordarea valorilor mobiliare cu împrumut
            Eurosistemul face valorile mobiliare achiziționate în cadrul PEPP disponibile pentru împrumut, inclusiv contracte de report, în vederea asigurării eficacității PEPP.

            Articolul 8
            Dispoziție finală
            Prezenta decizie intră în vigoare în ziua următoare datei publicării sale în Jurnalul Oficial al Uniunii Europene.

            Adoptată la Frankfurt pe Main, 24 martie 2020.

                  Președintele BCE

               Christine LAGARDE

            (1)  Decizia (UE) 2020/188 a Băncii Centrale Europene din 3 februarie 2020 privind un program de achiziționare de active de către sectorul public de pe piețele secundare (BCE/2020/9) (JO L 39, 12.2.2020, p. 12).

            (2)  Decizia (UE) 2016/948 a Băncii Centrale Europene din 1 iunie 2016 privind punerea în aplicare a programului de achiziționare de obligațiuni emise de sectorul corporativ (BCE/2016/16) (JO L 157, 15.6.2016, p. 28)..

            (3)  Decizia (UE) 2020/187 a Băncii Centrale Europene din 3 februarie 2020 privind punerea în aplicare a celui de al treilea program de achiziționare de obligațiuni garantate (BCE/2020/8), (JO L 39, 12.2.2020, p. 6).

            (4)  Decizia (UE) 2015/5 a Băncii Centrale Europene din 19 noiembrie 2014 privind punerea în aplicare a programului de achiziționare de titluri garantate cu active (BCE/2014/45) (JO L 1, 6.1.2015, p. 4).


title: Decizia (UE) 2020/441 a Băncii Centrale Europene din 24 martie 2020 de modificare a Deciziei (UE) 2016/948 a Băncii Centrale Europene privind punerea în aplicare a programului de achiziționare de obligațiuni emise de sectorul corporativ (BCE/2020/18)

text:
                  25.3.2020

                  RO

                  Jurnalul Oficial al Uniunii Europene

                  L 91/5

         DECIZIA (UE) 2020/441 A BĂNCII CENTRALE EUROPENE
         din 24 martie 2020
         de modificare a Deciziei (UE) 2016/948 a Băncii Centrale Europene privind punerea în aplicare a programului de achiziționare de obligațiuni emise de sectorul corporativ
         (BCE/2020/18)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță, și articolul 18.1,
         întrucât:

                     (1)

                     În conformitate cu articolul 18.1 din Statutul Sistemului European al Băncilor Centrale și al Băncii Centrale Europene, Banca Centrală Europeană (BCE), împreună cu băncile centrale naționale ale statelor membre a căror monedă este euro (denumite în continuare „BCN”), poate interveni pe piețele financiare, printre altele, prin operațiuni simple de cumpărare și vânzare de instrumente tranzacționabile, pentru a atinge obiectivele Sistemului European al Băncilor Centrale.

                     (2)

                     Decizia (UE) 2016/948 a Băncii Centrale Europene (BCE/2016/16) (1) a instituit un program de achiziționare de obligațiuni emise de sectorul corporativ (corporate sector purchase programme – CSPP). CSPP face parte, împreună cu al treilea program de achiziționare de obligațiuni garantate (third covered bond purchase programme), cu programul de achiziționare de titluri garantate cu active (asset-backed securities purchase programme) și cu programul de achiziționare de active de către sectorul public de pe piețele secundare (secondary markets public sector asset purchase programme), din programul extins de achiziționare de active (asset purchase programme – APP) al BCE. APP este menit să contribuie la transmisia politicii monetare, să faciliteze furnizarea de credite către economia zonei euro, să relaxeze condițiile de creditare pentru gospodării și firme și să contribuie la convergența susținută a ratelor inflației la niveluri mai mici, dar apropiate de 2 % pe termen mediu, în conformitate cu obiectivul principal al BCE de menținere a stabilității prețurilor.

                     (3)

                     Având în vedere circumstanțele economice și financiare asociate răspândirii bolii determinate de coronavirus 2019 (COVID-19), la 18 martie 2020, Consiliul guvernatorilor a decis să extindă gama de active eligibile în cadrul CSPP pentru a cuprinde efectele de comerț nefinanciare, toate efectele de comerț cu o calitate a creditului suficientă devenind eligibile pentru achiziționare în cadrul CSPP.

                     (4)

                     Pentru a reacționa prompt la actuala situație de pandemie, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene.

                     (5)

                     Prin urmare, Decizia (UE) 2016/948 (BCE/2016/16) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificare
            La articolul 2 din Decizia (UE) 2016/948 (BCE/2016/16), punctul 2 se înlocuiește cu următorul text:

                  „2.   În cazul în care un instrument de natura datoriei tranzacţionabil are o scadență inițială mai mică sau egală cu 365/366 de zile, scadenţa reziduală minimă este de 28 de zile la data achiziţionării acestuia de către banca centrală relevantă din Eurosistem.
                  În cazul în care un instrument de natura datoriei tranzacţionabil are o scadență inițială mai mare sau egală cu 367 de zile, scadenţa reziduală minimă este de 6 luni și scadență reziduală maximă este de 30 ani și 364 de zile la data achiziţionării acestuia de către banca centrală relevantă din Eurosistem.”

            Articolul 2
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 24 martie 2020.

                  Președinta BCE

               Christine LAGARDE

            (1)  Decizia (UE) 2016/948 a Băncii Centrale Europene din 1 iunie 2016 privind punerea în aplicare a programului de achiziționare de obligațiuni emise de sectorul corporativ (BCE/2016/16) (JO L 157, 15.6.2016, p. 28).


title: Decizia (UE) 2020/628 a Băncii Centrale Europene din 4 mai 2020 de modificare a Deciziei BCE/2008/17 de stabilire a cadrului pentru achizițiile comune ale Eurosistemului (BCE/2020/27)

text:
                  8.5.2020

                  RO

                  Jurnalul Oficial al Uniunii Europene

                  L 146/11

         DECIZIA (UE) 2020/628 A BĂNCII CENTRALE EUROPENE
         din 4 mai 2020
         de modificare a Deciziei BCE/2008/17 de stabilire a cadrului pentru achizițiile comune ale Eurosistemului (BCE/2020/27)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolele 127 și 128,
         având în vedere Statutul Sistemului European al Băncilor Centrale și al Băncii Centrale Europene, în special articolul 12.1 coroborat cu articolele 3.1, 5, 16 și 24,
         întrucât:

                     (1)

                     La 26 aprilie 2019, pe baza experienței pozitive avute cu achiziția comună de bunuri și servicii, Consiliul guvernatorilor a decis ca Biroul de Coordonare a Achizițiilor Eurosistemului (Eurosystem Procurement Coordination Office) (EPCO) să fie considerat permanent, în vreme ce banca centrală gazdă va continua să fie desemnată pentru intervale de cinci ani. Banque centrale du Luxemburg este în prezent banca centrală gazdă, pentru perioada 1 ianuarie 2020-31 decembrie 2024.

                     (2)

                     Regulile privind stabilirea mandatelor comitetelor din Eurosistem, desemnarea președinților acestora și furnizarea de asistență secretarială pentru aceștia sunt prevăzute la articolul 9.5 din Decizia BCE/2004/2 (1) și detaliate suplimentar în ceea ce privește anumite comitete din Eurosistem de diferite decizii ale Consiliului guvernatorilor. Acest cadru juridic este aplicabil Comitetului din Sistemul European al Băncilor Centrale căruia i-a fost alocată responsabilitatea coordonării achizițiilor comune ale Eurosistemului.

                     (3)

                     Este important să poată fi fructificate oportunitățile de achiziții comune care pot apărea în anumite domenii bine definite și în limitele stabilite pe parcursului anului după aprobarea de către Consiliul guvernatorilor a planului anual de achiziții.

                     (4)

                     În conformitate cu articolul 7 din Orientarea (UE) 2015/280 a Băncii Centrale Europene (BCE/2014/44) (2), băncile centrale naționale (BCN) care utilizează imprimerii interne pentru producerea de bancnote euro trebuie să aibă în vedere instituirea unor forme adecvate de cooperare, inclusiv efectuarea de achiziții în comun, pentru îmbunătățirea eficienței costurilor. La 21 noiembrie 2017, Consiliul guvernatorilor a prevăzut posibilitatea ca astfel de BCN care utilizează imprimerii interne să participe la achiziții comune direct prin intermediul EPCO, pentru a facilita cooperarea acestora în îndeplinirea cât mai bine posibil a misiunii publice de producere de bancnote ce le revine. Pentru a asigura condiții de concurență echitabile cu imprimeriile interne care sunt integrate pe deplin în băncile centrale, ar trebui să fie posibil ca o imprimerie internă care este persoană juridică separată, dar care are o legătură strânsă cu o bancă centrală să poată participa la achiziții comune direct prin intermediul EPCO,

                     (5)

                     Prin urmare, Decizia BCE/2008/17 (3) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificarea Deciziei BCE/2008/17
            Decizia BCE/2008/17 se modifică după cum urmează:

                        1.

                        La articolul 1, litera (f) de se înlocuiește cu următorul text:

                                    „(f)

                                    «Comitet director al EPCO» înseamnă comitetul director înființat de Consiliul guvernatorilor pentru coordonarea activităților EPCO. Comitetul director al EPCO este format din câte un membru din cadrul fiecărei bănci centrale, selectat dintre membrii personalului de conducere cu cunoștințe și experiență în chestiuni organizatorice și strategice din cadrul instituțiilor respective și din experți în achiziții. Comitetul director al EPCO raportează Consiliului guvernatorilor prin intermediul Comitetului executiv;”.

                        2.

                        Articolul 3 se modifică după cum urmează:

                                    (a)

                                    la alineatul (1), se adaugă litera (f) după cum urmează:

                                                „(f)

                                                asistă băncile centrale în activitățile de gestionare a contractelor.”;

                                    (b)

                                    se introduce următorul alineat (1a):

                                       „(1a)   EPCO este găzduit de o bancă centrală. Consiliul guvernatorilor desemnează banca centrală gazdă la fiecare cinci ani.”;

                                    (c)

                                    alineatul (7) se înlocuiește cu următorul text:

                                       „(7)   Comitetul director al EPCO efectuează o evaluare a eficacității și a eficienței activităților EPCO în timp util înainte de încheierea fiecărei perioade de cinci ani prevăzute la alineatul (1a). Pe baza acestei evaluări și având în vedere interesul altor bănci centrale de a găzdui EPCO, Consiliul guvernatorilor decide dacă este necesară efectuarea unei proceduri de selecție pentru alegerea unei noi bănci centrale gazdă.”

                        3.

                        La articolul 4, alineatul (3) se înlocuiește cu următorul text:

                           „(3)   În fiecare an EPCO transmite Consiliului guvernatorilor spre aprobare un plan actualizat de achiziții pentru procedurile comune de atribuire, care include denumirile băncilor centrale lider. Planul actualizat de achiziții transmis de EPCO poate include o indicare a domeniilor în care, în anumite limite, ar putea fi fructificate oportunități suplimentare de achiziții comune înainte de actualizarea următoare. Consiliul guvernatorilor adoptă o decizie privind planul de achiziții și implementarea acestuia după consultarea Comitetului director al EPCO.”

                        4.

                        Articolul 5 se înlocuiește cu următorul text:

                           „Articolul 5

                           Participarea altor instituții

                              (1)   Consiliul guvernatorilor poate invita băncile centrale naționale ale statelor membre care nu au adoptat încă euro să participe la activitățile EPCO, precum și la procedurile comune de atribuire, în aceleași condiții ca și cele aplicate băncilor centrale din Eurosistem. În plus, Consiliul guvernatorilor poate invita autorități naționale din statele membre, instituții și organisme ale Uniunii sau organizații internaționale să participe la activitățile EPCO și la procedurile comune de achiziție în condițiile prevăzute de Consiliului guvernatorilor în invitație. Orice astfel de invitație se limitează la achiziția comună de bunuri și servicii pentru îndeplinirea nevoilor comune băncilor centrale și entităților invitate, iar condițiile vor fi similare celor aplicabile băncilor centrale din Eurosistem.

                              (2)   Imprimeriile interne care, în conformitate cu articolul 1 punctul 2 litera (b) din Orientarea (UE) 2015/280 (BCE/2014/44), sunt persoane juridice separate și îndeplinesc condițiile cumulative prevăzute de respectiva dispoziție pot participa direct la procedurile comune de achiziție și pot fi tratate în sensul acestui articol ca parte a băncii centrale din statul lor membru. O astfel de participare este limitată la achiziția comună de bunuri și servicii necesară pentru îndeplinirea de către imprimeriile interne respective a misiunilor Eurosistemului.”

            Articolul 2
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt am Main, 4 mai 2020.

                  Președintele BCE

               Christine LAGARDE

            (1)  Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (JO L 80, 18.3.2004, p. 33).

            (2)  Orientarea (UE) 2015/280 a Băncii Centrale Europene din 13 noiembrie 2014 privind instituirea Sistemului pentru achiziții și producție din Eurosistem (BCE/2014/44) (JO L 47, 20.2.2015, p. 29).

            (3)  Decizia BCE/2008/17 din 17 noiembrie 2008 de stabilire a cadrului pentru achizițiile comune ale Eurosistemului (JO L 319, 29.11.2008, p. 76).


title: Decizia (UE) 2020/619 a Consiliului din 30 aprilie 2020 privind poziția care urmează să fie adoptată în numele Uniunii Europene în cadrul Comitetului mixt de punere în aplicare constituit în temeiul articolului 18 din Acordul de parteneriat voluntar dintre Uniunea Europeană și Republica Socialistă Vietnam privind asigurarea respectării legislației, guvernanța și schimburile comerciale în sectorul forestier, în ceea ce privește adoptarea regulamentului de procedură al Comitetului mixt de punere în aplicare

text:
                  8.5.2020

                  RO

                  Jurnalul Oficial al Uniunii Europene

                  L 147/1

         DECIZIA (UE) 2020/619 A CONSILIULUI
         din 30 aprilie 2020
         privind poziția care urmează să fie adoptată în numele Uniunii Europene în cadrul Comitetului mixt de punere în aplicare constituit în temeiul articolului 18 din Acordul de parteneriat voluntar dintre Uniunea Europeană și Republica Socialistă Vietnam privind asigurarea respectării legislației, guvernanța și schimburile comerciale în sectorul forestier, în ceea ce privește adoptarea regulamentului de procedură al Comitetului mixt de punere în aplicare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul de parteneriat voluntar dintre Uniunea Europeană și Republica Socialistă Vietnam privind asigurarea respectării legislației, guvernanța și schimburile comerciale în sectorul forestier (denumit în continuare „acordul”) a fost încheiat de Uniune prin Decizia (UE) 2019/854 a Consiliului (1) și a intrat în vigoare la 1 iunie 2019.

                     (2)

                     Comitetul mixt de punere în aplicare a acordului constituit în temeiul articolului 18 alineatul (1) din acord (Joint Implementation Committee – JIC) (denumit în continuare „JIC”) urmează să își adopte propriul regulament de procedură în conformitate cu articolul 18 alineatul (3) din acord.

                     (3)

                     Este oportun să se stabilească poziția care urmează să fie adoptată, în numele Uniunii, în cadrul JIC, întrucât regulamentul de procedură al JIC va avea caracter obligatoriu pentru Uniune.

                     (4)

                     Este oportun ca Uniunea să sprijine adoptarea regulamentului de procedură, ceea ce va asigura de la bun început o colaborare armonioasă și transparentă între Uniune și Republica Socialistă Vietnam în ceea ce privește punerea în aplicare a acordului și, în cele din urmă, regimul de licențe pentru aplicarea legislației, guvernanței și schimburile comerciale în sectorul forestier,

               ADOPTĂ PREZENTA DECIZIE:

            Articolul 1

               (1)   Poziția care urmează să fie adoptată în numele Uniunii în cadrul Comitetului mixt de punere în aplicare a acordului constituit în temeiul articolului 18 din Acordul de parteneriat voluntar dintre Uniunea Europeană și Republica Socialistă Vietnam privind asigurarea respectării legislației, guvernanța și schimburile comerciale în sectorul forestier este de a sprijini adoptarea proiectului de regulament de procedură al JIC (2).

               (2)   Având în vedere evoluțiile din cadrul viitoarei reuniuni a JIC și în urma consultărilor cu statele membre care se desfășoară pe parcursul reuniunilor de coordonare la fața locului, reprezentanții Uniunii pot conveni modificări nesubstanțiale minore ale proiectului de regulament de procedură, fără a mai fi necesară o nouă decizie a Consiliului.

            Articolul 2
            Prezenta decizie intră în vigoare la data adoptării.

            Adoptată la Bruxelles, 30 aprilie 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (UE) 2019/854 a Consiliului din 15 aprilie 2019 privind încheierea Acordului de parteneriat voluntar dintre Uniunea Europeană și Republica Socialistă Vietnam privind asigurarea respectării legislației, guvernanța și schimburile comerciale în sectorul forestier (JO L 147, 5.6.2019, p. 1).

            (2)  A se vedea documentul ST 7027/20 la http://register.consilium.europa.eu.


title: Decizia (UE) 2020/620 a Consiliului din 4 mai 2020 de numire a unui membru și a unui supleant, propuși de Republica Austria, în Comitetul Regiunilor

text:
                  8.5.2020

                  RO

                  Jurnalul Oficial al Uniunii Europene

                  L 147/3

         DECIZIA (UE) 2020/620 A CONSILIULUI
         din 4 mai 2020
         de numire a unui membru și a unui supleant, propuși de Republica Austria, în Comitetul Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului austriac,
         întrucât:

                     (1)

                     La 10 decembrie 2019, 20 ianuarie 2020, 3 februarie 2020 și 26 martie 2020, Consiliul a adoptat Deciziile (UE) 2019/2157 (1), (UE) 2020/102 (2), (UE) 2020/144 (3) și (UE) 2020/511 (4) de numire a membrilor și supleanților Comitetului Regiunilor pentru perioada cuprinsă între 26 ianuarie 2020 și 25 ianuarie 2025.

                     (2)

                     Un loc de membru în Comitetul Regiunilor a devenit vacant ca urmare a încheierii mandatului domnului Markus ACHLEITNER.

                     (3)

                     Un loc de supleant a devenit vacant ca urmare a încheierii mandatului domnului Viktor SIGL,

               ADOPTĂ PREZENTA DECIZIE:

            Articolul 1
            Sunt numiți în Comitetul Regiunilor pentru durata rămasă a mandatului actual, care se încheie la 25 ianuarie 2025:

                        (a)

                        în calitatea de membru:

                                    —

                                    domnul Thomas STELZER, membru al unui consiliu regional, care deține un mandat electoral: State Government of Upper Austria;

                        (b)

                        în calitatea de supleant:

                                    —

                                    domnul Markus ACHLEITNER, membru al unui consiliu regional, care deține un mandat electoral: State Government of Upper Austria.

            Articolul 2
            Prezenta decizie intră în vigoare la data adoptării.

            Adoptată la Bruxelles, 4 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (UE) 2019/2157 a Consiliului din 10 decembrie 2019 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 327, 17.12.2019, p. 78).

            (2)  Decizia (UE) 2020/102 a Consiliului din 20 ianuarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 20, 24.1.2020, p. 2).

            (3)  Decizia (UE) 2020/144 a Consiliului din 3 februarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 32, 4.2.2020, p. 16).

            (4)  Decizia (UE) 2020/511 a Consiliului din 26 martie 2020 de numire a membrilor și a supleanților în Comitetul Regiunilor pentru perioada 26 ianuarie 2020-25 ianuarie 2025 (JO L 113, 8.4.2020, p. 18).


title: Decizia (PESC) 2020/754 a Consiliului din 8 iunie 2020 de prelungire a mandatului șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina)

text:
                  9.6.2020

                  RO

                  Jurnalul Oficial al Uniunii Europene

                  LI 179/1

         DECIZIA (PESC) 2020/754 A CONSILIULUI
         din 8 iunie 2020
         de prelungire a mandatului șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolele 42 alineatul (4) și 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 22 iulie 2014, Consiliul a adoptat Decizia 2014/486/PESC (1) privind misiunea Uniunii Europene de consiliere pentru reforma sectorului securității civile în Ucraina (EUAM Ucraina).

                     (2)

                     La 13 mai 2019, Consiliul a adoptat Decizia (PESC) 2019/761 (2) de prelungire a mandatului misiunii până la 31 mai 2021.

                     (3)

                     La 4 iunie 2019, Comitetul politic și de securitate a adoptat Decizia (PESC) 2019/992 (3), prin care dl Antti HARTIKAINEN a fost numit în calitatea de șef al misiunii pentru perioada 1 iulie 2019-30 iunie 2020.

                     (4)

                     La 14 mai 2020, Comitetul politic și de securitate a convenit asupra faptului că dl Antti HARTIKAINEN ar trebui să îndeplinească în continuare această funcție până la 31 mai 2021,

               ADOPTĂ PREZENTA DECIZIE:

            Articolul 1
            Mandatul domnului Antti HARTIKAINEN în calitate de șef al misiunii EUAM Ucraina se prelungește până la 31 mai 2021.

            Articolul 2
            Prezenta decizie intră în vigoare la data adoptării.
            Se aplică de la 1 iulie 2020.

            Adoptată la Bruxelles, 8 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).

            (2)  Decizia (PESC) 2019/761 a Consiliului din 13 mai 2019 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 125, 14.5.2019, p. 16).

            (3)  Decizia (PESC) 2019/992 a Comitetului politic și de securitate din 4 iunie 2019 privind numirea șefului misiunii Uniunii Europene de consiliere pentru reforma sectorului securității civile în Ucraina (EUAM Ucraina) (EUAM Ukraine/1/2019) (JO L 160, 18.6.2019, p. 24).


title: Decizia (UE) 2020/765 a Consiliului din 29 mai 2020 privind încheierea, în numele Uniunii Europene, a protocolului de modificare a Convenției internaționale pentru conservarea tonului de Atlantic

text:
                  12.6.2020

                  RO

                  Jurnalul Oficial al Uniunii Europene

                  L 187/1

         DECIZIA (UE) 2020/765 A CONSILIULUI
         din 29 mai 2020
         privind încheierea, în numele Uniunii Europene, a protocolului de modificare a Convenției internaționale pentru conservarea tonului de Atlantic
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) paragraful al doilea litera (a) punctul (v),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:

                     (1)

                     În conformitate cu Decizia (UE) 2019/2025 a Consiliului (2), Protocolul de modificare a Convenției internaționale pentru conservarea tonului de Atlantic (denumit în continuare „protocolul”) a fost semnat la 20 noiembrie 2019.

                     (2)

                     Regulamentul (UE) nr. 1380/2013 al Parlamentului European și al Consiliului (3) prevede că Uniunea trebuie să garanteze faptul că activitățile de pescuit și de acvacultură asigură condiții de mediu sustenabile pe termen lung și sunt gestionate de o manieră consecventă cu obiectivele de realizare de beneficii economice, sociale și de ocupare a forței de muncă și de contribuire la disponibilitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și trebuie să aibă ca obiectiv garantarea faptului că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime sustenabile. Regulamentul prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care contribuie la un pescuit mai selectiv și la evitarea și reducerea, în măsura posibilului, a capturilor nedorite, precum și la utilizarea unor metode de pescuit cu impact redus asupra ecosistemului marin și a resurselor piscicole. În plus, Regulamentul (UE) nr. 1380/2013 prevede explicit că obiectivele și principiile respective trebuie să fie aplicate de Uniune în cadrul relațiilor sale externe din domeniul pescuitului. Protocolul este în concordanță cu respectivele obiective.

                     (3)

                     După cum s-a afirmat în Comunicarea comună a Comisiei Europene și a Înaltului Reprezentant al Uniunii pentru afaceri externe și politica de securitate intitulată „Guvernanța internațională a oceanelor: o agendă pentru viitorul oceanelor noastre” și în concluziile Consiliului privind comunicarea comună menționată, promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri. Protocolul este pe deplin în concordanță cu respectivele obiective.

                     (4)

                     Protocolul ar trebui să fie aprobat în numele Uniunii Europene,

               ADOPTĂ PREZENTA DECIZIE:

            Articolul 1
            Se aprobă, în numele Uniunii, Protocolul de modificare a Convenției internaționale pentru conservarea tonului de Atlantic.

            Articolul 2
            Președintele Consiliului desemnează persoana împuternicită sau persoanele împuternicite să depună, în numele Uniunii, instrumentul de aprobare a protocolului prevăzut la articolul 13 din protocol.

            Articolul 3
            Prezenta decizie intră în vigoare la data adoptării (4).

            Adoptată la Bruxelles, 29 mai 2020.

                  Pentru Consiliu

                  Președintele

               G. GRLIĆ RADMAN

            (1)  Aprobare dată pe 13 mai 2020.

            (2)  Decizia (UE) 2019/2025 a Consiliului din 18 noiembrie 2019 privind semnarea, în numele Uniunii Europene, și aplicarea provizorie a protocolului de modificare a Convenției internaționale pentru conservarea tonului de Atlantic (JO L 313, 4.12.2019, p. 1).

            (3)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

            (4)  Data intrării în vigoare a protocolului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2020/768 a Consiliului din 9 iunie 2020 de modificare a Deciziei (UE) 2016/915 a Consiliului în ceea ce privește perioada de referință prevăzută pentru măsurarea creșterii emisiilor de CO2 pentru a se ține seama de consecințele pandemiei de COVID-19 în contextul CORSIA

text:
                  12.6.2020

                  RO

                  Jurnalul Oficial al Uniunii Europene

                  L 187/10

         DECIZIA (UE) 2020/768 A CONSILIULUI
         din 9 iunie 2020
         de modificare a Deciziei (UE) 2016/915 a Consiliului în ceea ce privește perioada de referință prevăzută pentru măsurarea creșterii emisiilor de CO2 pentru a se ține seama de consecințele pandemiei de COVID-19 în contextul CORSIA
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     În 2016, în Rezoluția sa A39-3 (denumită în continuare „Rezoluția A39-3”), cea de a 39-a Adunare a Organizației Aviației Civile Internaționale (OACI), instituită prin Convenția de la Chicago privind aviația civilă internațională (denumită în continuare „convenția”), a decis să elaboreze o măsură globală bazată pe piață pentru a limita emisiile de gaze cu efect de seră generate de aviația internațională la nivelurile acestora din 2020. Poziția Uniunii în ceea ce privește elaborarea și adoptarea mecanismului respectiv, precum și a diverselor sale elemente detaliate a fost stabilită prin Decizia (UE) 2016/915 a Consiliului (1).

                     (2)

                     La 27 iunie 2018, cu ocazia celei de a zecea reuniuni a celei de a 214-a sesiuni, Consiliul OACI a adoptat prima ediție a volumului IV din anexa 16 la convenție: Standardele internaționale și practicile recomandate referitoare la protecția mediului – Schema de compensare și de reducere a emisiilor de carbon pentru aviația internațională (denumită în continuare „CORSIA”). În conformitate cu Rezoluția A39-3, care a fost înlocuită de Rezoluția A40-19, adoptată de Adunarea OACI în cadrul celei de a 40-a sesiuni a sale (denumită în continuare „Rezoluția A40-19”), acea prima ediție menționată stabilește, printre altele, valorile emisiilor care urmează să fie utilizate pentru calcularea factorilor de creștere (atât factorul de creștere al sectorului, cât și factorii de creștere ai operatorilor de aeronave). Respectivele valori sunt stabilite ca fiind media emisiilor de CO2 generate de aviația internațională care fac obiectul CORSIA în cursul anilor 2019 și 2020 (la nivel de sector și la nivelul fiecărui operator de aeronave).

                     (3)

                     Actuala pandemie de COVID-19 va avea drept rezultat o reducere substanțială a emisiilor de CO2 generate de aviația internațională în 2020. Prin urmare, aceasta va conduce, de asemenea, la utilizarea unor valori CORSIA ale emisiilor, semnificativ mai scăzute, pentru calcularea factorilor de creștere. Cu excepția cazului în care respectivele valori sunt modificate, utilizarea unor astfel de valori CORSIA ale emisiilor, semnificativ mai scăzute, ar putea duce la cerințe de compensare semnificativ mai ridicate, în funcție de rata de reluare a traficului aerian internațional și de evoluția emisiilor de CO2 generate de traficul aerian internațional.

                     (4)

                     Este probabil și cu adevărat important ca, în cadrul celei de a 220-a sesiuni din 8-26 iunie 2020, Consiliul OACI să ia o decizie în ceea ce privește modificarea valorilor emisiilor utilizate pentru calcularea factorilor de creștere în temeiul CORSIA, mai exact în ceea ce privește perioada de referință care urmează să fie luată în considerare (denumită în continuare „perioada de referință”).

                     (5)

                     Orice modificare a Standardelor internaționale și a practicilor recomandate CORSIA ar constitui o decizie luată de un organism creat printr-un acord și producând efecte juridice în înțelesul articolului 218 alineatul (9) din TFUE.

                     (6)

                     Deși Uniunea și statele sale membre au pledat în mod constant pentru un obiectiv de reducere globală a emisiilor de gaze cu efect de seră generate de aviația internațională la un nivel care să nu depășească nivelurile din 2020, se pare că, în circumstanțele actuale, o raportare la anul 2019 ca fiind perioada de referință este substitutul bazat pe date reale cel mai apropiat posibil în scopul reflectării obiectivului pe termen lung al OACI de creștere neutră din punctul de vedere al emisiilor de carbon începând cu 2020, astfel cum s-a stabilit în Rezoluția A39-3. În acest context și pentru a se menține un sprijin suficient, pentru a se păstra principalele elementele ale proiectării CORSIA și pe baza informațiilor disponibile în prezent, anul calendaristic 2019 ar trebui să fie acceptat ca perioadă de referință.

                     (7)

                     Alternativa propusă în dezbaterea actuală, și anume stabilirea unor perioade de referință diferite pentru țări diferite, în funcție de nivelul lor de dezvoltare, anul aderării la CORSIA sau de alte criterii, nu ar trebui să fie sprijinită. Aceasta ar încălca principiul nediscriminării, astfel cum este amintit în Rezoluția A40-19, și ar putea pune în pericol existența în continuare a CORSIA în forma sa actuală.

                     (8)

                     Prin urmare, Decizia (UE) 2016/915 ar trebui modificată, astfel încât să permită Uniunii și statelor sale membre să accepte anul calendaristic 2019 ca perioadă de referință.

                     (9)

                     Principiul unei revizuiri periodice ar trebui să se aplice în continuare. În acest context, ar trebui amintit faptul că Rezoluția A40-19 prevede o revizuire a CORSIA din trei în trei ani. Prima revizuire urmează să aibă loc în 2022. Relevanța unui astfel de revizuiri în ceea ce privește valorile emisiilor utilizate pentru calcularea factorilor de creștere sporește pe măsură ce acest sector are nevoie de mai mult timp pentru a atinge nivelul de trafic și de emisii conexe anterior crizei. În cazul unei redresări lente a sectorului aviației, este probabil ca, în timpul fazei-pilot a CORSIA (2021-2023), un nivel de referință al emisiilor din 2019 să nu ducă la nicio cerință de compensare sau să ducă doar la cerințe minime. Relevanța unei astfel de revizuiri este subliniată de necesitatea de a asigura coerența cu un obiectiv indicativ pe termen lung de reducere a emisiilor de CO2, în concordanță cu obiectivele în materie de temperatură ale Acordului de la Paris, care va fi luat în considerare de către Adunarea OACI. O astfel de revizuire ar putea include, dacă este cazul, definiția perioadei de referință.

                     (10)

                     În conformitate cu articolul 28b alineatele (2) și (3) din Directiva 2003/87/CE a Parlamentului European și a Consiliului (2), în termen de 12 luni de la adoptarea de către OACI a instrumentelor relevante și înainte ca măsura globală bazată pe piață să devină operațională, Comisia ar trebui să transmită Parlamentului European și Consiliului un raport în care să examineze modalități pentru ca aceste instrumente să fie puse în aplicare în dreptul Uniunii prin intermediul unei revizuiri a directivei menționate și ar trebui să prezinte o propunere de punere în aplicare a CORSIA, după caz, care să fie în concordanță cu asigurarea contribuției aviației la angajamentul Uniunii de reducere a emisiilor de gaze cu efect de seră la nivelul întregii economii pentru 2030,

               ADOPTĂ PREZENTA DECIZIE:

            Articolul 1
            În anexa la Decizia (UE) 2016/915, după a doua liniuță se introduce următoarea liniuță:

                        „—

                        în vederea luării în considerare a impactului pandemiei de COVID-19 asupra emisiilor din 2020, Uniunea acceptă să fie modificate valorile emisiilor care urmează să fie utilizate pentru calcularea factorilor de creștere stabilite în CORSIA, astfel încât să se raporteze la nivelurile de emisii din 2019.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 9 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  Decizia (UE) 2016/915 a Consiliului din 30 mai 2016 privind poziția care urmează să fie adoptată în numele Uniunii Europene în ceea ce privește un instrument internațional care urmează să fie elaborat în cadrul organelor OACI și care vizează punerea în aplicare, începând cu 2020, a unei măsuri unice globale bazate pe piață pentru emisiile generate de aviația internațională (JO L 153, 10.6.2016, p. 32).

            (2)  Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (JO L 275, 25.10.2003, p. 32).